നടപ്പ് സാമ്പത്തിക വർഷത്തിൻറെ ആദ്യ ആറ് മാസക്കാലത്ത് ധനകമ്മിയിൽ വൻ വളർച്ച . ആറ് മാസം കൊണ്ട് ധനകമ്മി ബജറ്റ് അനുമാനത്തിൻറെ 95 ശതമാനത്തിലേക്കാണ് ഉയർന്നത് . ധനകമ്മി ഇപ്പോൾ 5.94 ലക്ഷം കോടി രൂപയിലെത്തി നിൽക്കുന്നു . ഇത് സർക്കാരിൻറെ ബജറ്റ് അനുമാനത്തിൻറെ 95 ശതമാനം വരും . ബജറ്റ് അനുമാനം 6.24 ലക്ഷം കോടി രൂപയായിരുന്നു . മുൻ വർഷം ഇതേകാലയിളവിൽ ധനകമ്മി ബജറ്റ് അനുമാനത്തിൻറെ 91 ശതമാനമായിരുന്നു . നടപ്പ് വർഷം ധനകമ്മി ജിഡിപിയുടെ 3.3 ശതമാനത്തിൽ നിർത്താനാണ് കേന്ദ്ര സർക്കാർ ലക്ഷ്യമിടുന്നത് . സർക്കാരിൻറെ വരുമാനവും ചെലവും തമ്മിലുളള വ്യത്യാസമാണ് ധനകമ്മിയായി കണക്കാക്കുന്നത് . സാധാരണ ധനകമ്മി പ്രതീക്ഷകൾക്കപ്പുറത്തേക്ക് വളരുമ്പോൾ വിപണിയിൽ നിന്നും വായ്പയെടുത്താണ് പ്രതിസന്ധി പരിഹരിക്കുന്നത് . ഇത്തരം നടപടികൾ പലിശനിരക്ക് വർദ്ധനയ്ക്ക് കരാണമാകാറുണ്ട് .